作者:白居易
標題:勸酒十四首：何處難忘酒七首
內容:何處難忘酒，長安喜氣新。初登高第後，乍作好官人。省壁明張榜，朝衣穩稱身。此時無一醆，爭奈帝城春。何處難忘酒，天涯話舊情。青雲俱不達，白髮遞相驚。二十年前別，三千里外行。此時無一醆，何以敘平生。何處難忘酒，朱門羨少年。春分花發後，寒食月明前。小院回羅綺，深房理管絃。此時無一醆，爭過豔陽天。何處難忘酒，霜庭老病翁。暗聲啼蟋蟀，幹葉落梧桐。鬢為愁先白，顏因醉暫紅。此時無一醆，何計奈秋風。何處難忘酒，軍功第一高。還鄉隨露布，半路授旌旄。玉柱剝蔥手，金章爛椹袍。此時無一醆，何以騁雄豪。何處難忘酒，青門送別多。斂襟收涕淚，簇馬聽笙歌。煙樹灞陵岸，風塵長樂坡。此時無一醆，爭奈去留何。何處難忘酒，逐臣歸故園。赦書逢驛騎，賀客出都門。半面瘴煙色，滿衫鄉淚痕。此時無一醆，何物可招魂。